Euroopa Liidu Teataja L 013 , 16/01/1997 Lk 0026 - 0027



Nõukogu direktiiv 96/91/EÜ, 17. detsember 1996, millega muudetakse direktiivi 72/462/EMÜ terviseohutuse ja veterinaarkontrolli probleemide kohta veiste, lammaste, kitsede ja sigade ning värske liha ja lihapõhiste toodete impordil kolmandatest riikidest EUROOPA ÜHENDUSTE NÕUKOGU, võttes arvesse Euroopa Majandusühenduse asutamislepingut, eriti selle artiklit 43, võttes arvesse komisjoni ettepanekut, võttes arvesse Euroopa Parlamendi arvamust, [1] võttes arvesse majandus- ja sotsiaalkomitee arvamust [2] ning arvestades, et: direktiivis 72/462/EMÜ [3] on sätestatud direktiiviga 77/99/EMÜ [4] reguleeritavate lihapõhiste toodete ühendusse importimist käsitlevad terviseohutuse ja veterinaarkontrolli tingimused; kuna puhastatud, soolatud või kuivatatud ja/või kuumutatud maod, põied ja sooled on viidud direktiiviga 92/5/EMÜ [5] direktiivi 77/99/EMÜ reguleerimisalasse, tuleb kõnealuste toodete impordi suhtes kohaldada direktiivi 72/462/EMÜ nõudeid, eriti nõuet, et need peavad olema pärit vastavalt direktiivile 72/462/EMÜ tunnustatud tapamajast; komisjon on teinud ettepaneku eri korralduste kohaldamise kohta kõnealuste toodete suhtes ning kõnealuste toodete viimise kohta direktiivi 92/118/EMÜ [6] II lisasse; nõukogu ei suuda võtta seisukohta kõnealuse ettepaneku suhtes, kuni puuduvad imporditingimused, ühtlustatud sertifikaadid või ühenduse põhipartneritega sõlmitud veterinaaralased samaväärsuslepingud; vältimaks kõnealuste toodete kaubavoogude katkemist 1. jaanuaril 1997, mil aeguvad kõnealuste toodete impordi suhtes kohaldatavad üleminekumeetmed, tuleks lubada jätkata importi ettevõtetest, kes pakuvad ühenduse õigusaktidega nõutavaid terviseohutuse ja veterinaarkontrolli tagatisi, välja arvatud vastavalt direktiivile 72/462/EMÜ tunnustatud tapamajadest, ON VASTU VÕTNUD KÄESOLEVA DIREKTIIVI: Artikkel 1 Direktiivi 72/462/EMÜ artiklisse 21b lisatakse järgmine teine lõik: "Kuni komisjon kehtestab impordisertifikaadid ning nimekirjad ettevõtete kohta, millest lubatakse importida sooli ja muid direktiivi 77/99/EMÜ artikli 2 punkti b alapunktis v osutatud tooteid, või kuni sõlmitakse veterinaaralased samaväärsuslepingud, lubatakse liikmesriikidel hiljemalt kuni 31. detsembrini 1997 importida kõnealuseid tooteid vastavalt kehtivatele siseriiklikele eeskirjadele, kaldudes kõrvale lõigetes 1 ja 2 ning lõike 4 punkti a alapunktis i sätestatud tingimustest." Artikkel 2 1. Liikmesriigid jõustavad käesoleva direktiivi täitmiseks vajalikud õigusaktid hiljemalt 1. jaanuaril 1997. Liikmesriigid teatavad sellest viivitamata komisjonile. Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid. 2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastu võetud siseriiklike põhiliste õigusnormide teksti. Artikkel 3 Käesolev direktiiv jõustub Euroopa Ühenduste Teatajas avaldamise päeval. Artikkel 4 Käesolev direktiiv on adresseeritud liikmesriikidele. Brüssel, 17. detsember 1996 Nõukogu nimel eesistuja I. Yates [1] EÜT C 341, 5.12.1994, lk 206. [2] EÜT C 397, 31.12.1994, lk 37. [3] EÜT L 302, 31.12.1972, lk 28. Direktiivi on viimati muudetud 1994. aasta ühinemisaktiga. [4] EÜT L 26, 31.1.1977, lk 85. Direktiivi on viimati muudetud direktiiviga 95/68/EÜ (EÜT L 332, 30.12.1995, lk 10). [5] EÜT L 57, 2.3.1992, lk 1. [6] EÜT L 62, 15.3.1993, lk 49. Direktiivi on viimati muudetud direktiiviga 96/340/EÜ (EÜT L 129, 30.5.1996, lk 35). --------------------------------------------------